COM7 บวก 4% ลุ้นกำไรปีนี้ 3.3 พันล้าน รับรายได้-ยอดขายเพิ่ม ชูเป้า 43 บ.
COM7 วิ่งต่อ 4% โบรกชี้กำไรปี 65 แตะ 3.3 พันล้านบาท โต 24% รับรายได้ขยายตัวเพิ่มขึ้นและอัตรากำไรขั้นต้นเพิ่มขึ้นจากยอดขายเครื่องใช้ไฟฟ้า แนะนำ “ซื้อ” ราคาเป้าหมาย 43 บาท 
COM7 วิ่งต่อ 4% โบรกชี้กำไรปี 65 แตะ 3.3 พันล้านบาท โต 24% รับรายได้ขยายตัวเพิ่มขึ้นและอัตรากำไรขั้นต้นเพิ่มขึ้นจากยอดขายเครื่องใช้ไฟฟ้า แนะนำ “ซื้อ” ราคาเป้าหมาย 43 บาท
25 ก.ค. 2565

ผู้สื่อข่าวรายงานว่า วันนี้ (25 ก.ค.65) ราคาหุ้น บริษัท คอมเซเว่น จำกัด (มหาชน) หรือ COM7 ณ เวลา 11:37 น. อยู่ที่ระดับ 31.00 บาท บวก 1.25 บาท หรือ 4.20% สูงสุดที่ระดับ 31.00 บาท ต่ำสุดที่ระดับ 29.75 บาท ด้วยมูลค่าการซื้อขาย 415.33 ล้านบาท

บริษัท หลักทรัพย์ เคทีบีเอสที จำกัด (มหาชน) หรือ KTBST ระบุในบทวิเคราะห์วันนี้ (25 ก.ค.65) ว่ายังคงประมาณการกำไรสุทธิปี 65 ที่ 3.3 พันล้านบาท เพิ่มขึ้น 24% เมื่อเทียบกับงวดเดียวกันของปีก่อน หนุนโดย 1) รายได้ที่ขยายตัวเพิ่มขึ้น 21% เมื่อเทียบกับงวดเดียวกันของปีก่อนจากการเพิ่มสาขาจำนวน 150 แห่ง, การเพิ่มประเภทสินค้า และบริการ ทั้งเครื่องใช้ไฟฟ้า และ Alibaba cloud รวมทั้งประเมินสินค้าขาดตลาดที่จะเริ่มดีขึ้นตามความต้องการการ์ดจอที่ลดลง และการคลายล็อกดาวน์ในจีน
2) อัตรากำไรขั้นต้นจะเพิ่มขึ้นเป็น 13.6% จากยอดขายเครื่องใช้ไฟฟ้าที่มี GPM สูงกว่าสมาร์ทโฟน เพิ่มขึ้น ขณะที่ 3) ยังคงประเมินค่าใช้จ่ายดำเนินงานจะเพิ่มขึ้น 17% เมื่อเทียบกับงวดเดียวกันของปีก่อน เนื่องจากบริษัทไม่มีการส่วนลดค่าเช่าที่รับรู้ที่สูงเหมือนปี 64 โดยบริษัทได้รับส่วนลดค่าเช่าจากโควิด-19 ระหว่างเดือนมิ.ย. 63 – มิ.ย.65
โดยแนะนำ “ซื้อ” ราคาเป้าหมาย 43.00 บาท ปัจจุบันปี 65 ซื้อขายบนค่า PER ที่ 32 เท่า ซึ่งประเมินว่าผลการดำเนินงานจะขยายตัวต่อเนื่องจากยอดขายสินค้า IT ที่สูง เพื่อรองรับการลงทุนและปรับเปลี่ยน พัฒนาเทคโนโลยีใหม่ รวมทั้งการเพิ่มโอกาสในการผ่อนสินค้าให้กับกลุ่มที่ไม่มีบัตรเครดิตผ่าน True Loan และ U-Fund หนุนให้บริษัทมีรายได้จากการขายที่สูงขึ้น